
סינגל חדש מתוך אלבום הבכורה של ברק אבסקר. 
ברק אבסקר כותב את חייו, הטקסטים שלו מספרים על מסלול חייו, על החלקים היפים, המאתגרים, החלומות והמציאות. והמאפיין הכי בולט של היצירות שלו הוא האופטימיות שתמיד שם, האור בקצה המנהרה נמצא בין השורות. "אני שם", בניגוד לריליסים הקודמים של ברק לא מספר על מסלול חייו, הוא נכתב בעקבות שיחה שהייתה לו עם חבר שחזר הביתה לביקור אחרי ארבעה חודשי מילואים לא פשוטים. שיחה שהשאירה בו הרבה מחשבות וגרמה לו לראשונה לכתוב שיר מנקודת המבט של החבר ולא מהחוויות האישיות שלו ומתוך הזדהות עם ניצוץ האופטימיות שהייתה בשיחה ההיא עם החבר, למרות הכל. 

כשאתה מגיע לשטח לחימה, אתה לא יודע למה לצפות ואיזה מראות יחכו לך. אבל לרגעים קצרים, בין פעילות מבצעית להיתקלות, השמיים כחולים בדיוק כמו בבית. וגם הים מזכיר את חוף הים הקבוע שאתה יושב בו עם החברים.
אולי רק ברגעים הקשים אנשים מגלים אומץ ומוצאים משמעות, ומצד שני, לומדים שיעור במה שחשוב באמת בחיים. ברגעים הקשים באמת, אנחנו נזכרים שתמיד יש מי שמחכה לנו בבית.
ברק אבסקר: "אף אחד לא הכין אותנו ל7 באוקטובר, החיים של כולנו השתנו. רגע לפני שנפגשנו הכנתי את עצמי לסיפורים שבטח אשמע, על הקרבות והזוועות. הסיפורים סופרו אבל לצד סיפורי הקרב הייתה גם שיחה ארוכה על המחשבות והתובנות שהגיעו דווקא ברגעים הרגועים יחסית של הלחימה. הוא תיאר לי איך השמיים נראים כמו השמיים שלנו פה בעיר, והים מרגיש בדיוק כמו בנקודה הקבועה שלנו בקיבוץ פלמחים. הוא שיתף אותי בחוויות ובתהליכים שחברי הצוות שלו עברו. הדבר המרכזי ביותר שבלט מעל כל הסיפורים, הוא הגעגוע והציפייה לשוב הביתה ולהתאחד עם ארוסתו (כיום אשתו), וכמה כוח הוא שאב מעצם המחשבה שמחכים לו בבית.
יומיים לאחר השיחה איתו כתבתי את "אני שם" ולאחר קבלת אישורו נכנסנו לאולפן להקליט את השיר. בשיר מנגן איתנו המתופף אשר פדי ז"ל, זו זכות גדולה עבורי לעבוד איתו ושהוא לקח חלק באלבום שלי" 

